**SPrÁva o Účasti verejnosti na Tvorbe právnych Predpisov**

 Verejnosť bola o príprave návrhu zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov v znení neskorších predpisov informovaná prostredníctvom predbežnej informácie zverejnenej na portáli, ktorý je súčasťou informačného systému verejnej správy Slov-Lex, ktorého správcom a prevádzkovateľom je Ministerstvo spravodlivosti Slovenskej republiky.

K predbežnej informácii (PI/2018/268) poslal Inštitút zamestnanosti vyjadrenie, v ktorom uviedol:

Zvýšenie vianočného príspevku vrátane jednorazového zvýšenia na dvojnásobok jeho súčasnej úrovne pokladáme za nesystematické a dlhodobého hľadiska fiškálne nezodpovedné rozhodnutie. Zdvojnásobenie vianočného príspevku vo volebný rok vytvára vysoké politické riziko do budúcnosti nakoľko ostatné vlády budú znášať vysoké politické náklady v prípade revízie daného opatrenia, aj v prípade fiškálne náročnej situácie. Zároveň sa vytvára ďalší precedens, kedy o strategickom nastavení dôchodkového systému, sa rozhoduje na základe viditeľne politických rozhodnutí, čo spôsobuje, že nebude náš systém dôchodkového zabezpečenia politicky neutrálny. Rozumieme sociálneho rozmeru predmetného návrhu v podpore poberateľov dôchodkov s nízkym príjmom, a preto za kompromisnejšie riešenia pokladáme valorizáciu vianočného príspevku o rast priemernej mzdy a nie o dôchodcovskú infláciu. Ako nástroje na zvýšenie životnej úrovne starších ľudí navrhujeme nezvyšovanie cien potravín napríklad odvodom pre reťazce, nakoľko potraviny tvoria zásadnú časť spotrebného koša dôchodcov a zlepšenie financovania dlhodobej starostlivosti.

Účelom navrhovanej právnej úpravy tak, ako to vyplýva aj z dôvodovej správy, je v súlade s Programovým vyhlásením vlády Slovenskej republiky, zvýšenie vianočného príspevku na dvojnásobok jeho súčasnej úrovne a súčasne zvýšenie o dvojnásobok doterajšieho jednorazového zvýšenia pre tých poberateľov dôchodkových dávok, ktorých dôchodkový príjem nepresahuje dvojnásobok sumy životného minima pre jednu plnoletú fyzickú osobu a rozšírenie okruhu oprávnených osôb na výplatu vianočného príspevku.